Upytė (Nevėžis)
Upytė – upė Panevėžio rajone; Nevėžio kairysis intakas. Prasideda rajono pietuose, Ramygalos seniūnijoje, į vakarus nuo Daniūnų kaimo. Teka į šiaurės vakarus, ties Ramygala kerta Via Baltica plentą. Toliau teka į šiaurę, prateka Ėriškius. Žemiau santakos su Vešeta pasuka į pietvakarius ir įteka į Nevėžį į vakarus nuo Naujarodžių. Pastatytas Rodų tiltas (inžinerinis paveldas). Didžiausi intakai: Uslaja, Oželiškė, Dūkinė, Liaušė (kairieji), Obelinė, Linelis, Dubulė, Vešeta (dešinieji). Ant Upytės yra įrengti 2 tvenkiniai: ties Ėriškiais (14 ha) ir Stepanioniais (59 ha). Upėvardis kildinamas nuo žodžio upė („vandens srautas“).